b'\n_START_ARTICLE_\nFoc (element)\n_START_SECTION_\nTradici\xc3\xb3 grecoromana\n_START_PARAGRAPH_\nSegons el conegut mite grec, Prometeu hauria robat el foc dels d\xc3\xa9us per protegir els indefensos humans. Aquest origen div\xc3\xad del foc il\xc2\xb7lustra la import\xc3\xa0ncia que la cultura grega li atorgava. La terminologia grega diferenciava entre el foc destructiu (adeilon), associat amb Hades, i el foc creatiu, associat amb Hefest._NEWLINE_Entre els fil\xc3\xb2sofs presocr\xc3\xa0tics, un dels principals camps d\'estudi era recerca de l\'arkh\xc3\xa9, o la subst\xc3\xa0ncia primordial de la qual tota la resta procedia. Her\xc3\xa0clit d\'Efes (544 aC) va declarar que aquest era el foc, ja que aquest element era el que millor representava el canvi constant que experimentava la natura. M\xc3\xa9s tard, Emp\xc3\xa8docles d\'Agrigent (vers 450 aC) va teoritzar que en realitat eren quatre les "arrels" de la natura: foc, aire, aigua i terra. Les quatre arrels d\'Emp\xc3\xa8docles quedaren establertes com els quatre elements de la filosofia cl\xc3\xa0ssica._NEWLINE_Plat\xc3\xb3 (427-347 aC), en el seu di\xc3\xa0leg Timeu, en qu\xc3\xa8 parla de l\'estructura del cosmos, va afirmar que el foc estava format per imperceptibles \xc3\xa0toms en forma de tetr\xc3\xa0edre, aix\xc3\xad com els altres elements seguien la forma d\'altres pol\xc3\xadedres regulars. La forma del tet\xc3\xa0edre, el m\xc3\xa9s punxegut dels pol\xc3\xadedres, va ser associada per Plat\xc3\xb3 amb la natura agressiva del foc._NEWLINE_El deixeble de Plat\xc3\xb3 Arist\xc3\xb2til (384-322 aC) va desenvolupar una teoria diferent per als elements. En estat de rep\xc3\xb2s, s\'estructuraven conc\xc3\xa8ntricament al centre de l\'univers formant l\'esfera sublunar. Al foc, li corresponia la zona m\xc3\xa9s exterior, envoltant l\'aire. Segons els parells duals de qualitats que va definir Arist\xc3\xb2til, les caracter\xc3\xadstiques del foc eren la calor i la sequedat.\n_START_SECTION_\nAltres\n_START_PARAGRAPH_\nEn la medicina grega antiga basada en l\'humorisme, el foc s\'associava amb la bilis groga, ja que compartien les caracter\xc3\xadstiques de calor i sequedat. Tamb\xc3\xa9 es correspon amb l\'estaci\xc3\xb3 de l\'estiu per la mateixa ra\xc3\xb3._NEWLINE_En l\'alqu\xc3\xadmia, el foc era associat amb el sofre, i es representava amb un triangle equil\xc3\xa0ter assenyalant amunt._NEWLINE_Segons la tradici\xc3\xb3 astrol\xc3\xb2gica occidental, les persones nascudes sota els signes d\'\xc3\xa0ries, lle\xc3\xb3 i sagitari tenen les caracter\xc3\xadstiques del foc, i les seves personalitats tendeixen a ser extravertides, apassionades, entusiastes, temperamentals, incontrolables i irascibles.'